**ΟΜΟΣΠΟΝΔΙΑ ΕΠΑΓΓΕΛΜΑΤΙΩΝ**

**ΒΙΟΤΕΧΝΩΝ ΚΑΙ ΕΜΠΟΡΩΝ ΧΙΟΥ**

**Φιλ. Αργέντη 8**

**821 00 - ΧΙΟΣ Χίος,** 4 Απριλίου 2016

**Τηλ. : 22710 - 44524**

**Fax : 22710 - 44332**

**E-mail:** **oebecxiou@gmail.com**

f :ΟΕΒΕ Χίου

**Θέμα: «Ενημέρωση των Επαγγελματιών, Βιοτεχνών και Εμπόρων Χίου για τη νέα ρύθμιση ληξιπρόθεσμων οφειλών στη ΔΕΗ»**

Αγαπητοί Συνάδελφοι,

Η Ο.Ε.Β.Ε. Χίου σας ενημερώνει για την δυνατότητα υπαγωγής από την 1η Απριλίου 2016 σε νέα ρύθμιση ληξιπρόθεσμων οφειλών προς τη ΔΕΗ σε 36 δόσεις και με χαμηλότερη προκαταβολή (10% της οφειλής), σύμφωνα με την ανακοίνωση που εξέδωσε στις 29 Μαρτίου 2016, η διοίκηση της ΔΕΗ.

**Συγκεκριμένα, η ρύθμιση που ανακοινώθηκε από τη ΔΕΗ περιλαμβάνει τα εξής:**

1) Για διάστημα 4 μηνών (από 01.04.2016 μέχρι και 31.07.2016) όλοι οι πελάτες θα μπορούν να ρυθμίσουν τις οφειλές τους σε 36 μηνιαίες δόσεις, χωρίς καμία προκαταβολή. Στη ρύθμιση αυτή θα έχουν τη δυνατότητα να προσχωρήσουν για το υπόλοιπο της οφειλής τους και εκείνοι οι πελάτες, οι οποίοι έχουν ήδη προβεί σε διακανονισμό των οφειλών τους. Η καταβολή της 1ης δόσης θα πραγματοποιείται με την έγκριση του διακανονισμού. Από το πρόγραμμα εξαιρούνται οι περιπτώσεις πελατών με ρευματοκλοπή, για τους οποίους συνεχίζουν να ισχύουν τα προβλεπόμενα στον ισχύοντα Κανονισμό Διακανονισμών.

2) Μετά την ολοκλήρωση του παραπάνω προγράμματος, από 01.08.2016 και εξής, οι Οικιακοί πελάτες, οι Επαγγελματίες και οι Επιχειρήσεις, θα μπορούν πλέον να ρυθμίσουν τις οφειλές τους σύμφωνα με το νέο Πρόγραμμα Διακανονισμών, ως εξής:

*Πελάτες χωρίς αντισυμβατική συμπεριφορά:*

Προκαταβολή: μόλις το 5% της συνολικής οφειλής

Μηνιαίες δόσεις: ύψος ίσο κατ’ αρχάς με το 30% του μέσου, σε ετήσια βάση, μηνιαίου λογαριασμού με ελάχιστο αριθμό δόσεων τις 18 και μέγιστο τις 36.

*Πελάτες με αντισυμβατική συμπεριφορά (αυθαίρετη παραβίαση μετρητή):*

Προκαταβολή: 15% της συνολικής οφειλής, σε 18 μηνιαίες δόσεις

3) Προϋπόθεση ισχύος του διακανονισμού είναι η εμπρόθεσμη εξόφληση των τρεχόντων λογαριασμών. Ακόμη όμως και σε περίπτωση, κατά την οποία, λόγω αδυναμίας, στη διάρκεια ενός ημερολογιακού έτους δεν καταβληθεί μια (1) δόση ο διακανονισμός συνεχίζεται κανονικά από τον επόμενο μήνα. Σε περίπτωση μη καταβολής περισσοτέρων της μίας δόσεων εντός ενός ημερολογιακού έτους, ο διακανονισμός εξακολουθεί να ισχύει με την προϋπόθεση καταβολής όλων – πλην μίας - των οφειλομένων δόσεων.

Με εκτίμηση,

 Για την Ο.Ε.Β.Ε.Χίου

 Ο Πρόεδρος Ο Γεν. Γραμματέας

 Παππάς Βασίλειος Κυτριλάκης Δημήτριος